CELEX: 62008TJ0012
Language: hu
Date: 2009-05-06
Title: Az Elsőfokú Bíróság (fellebbezési tanács) 2009. május 6-i ítélete. # M kontra Európai Gyógyszerügynökség (EMEA). # Fellebbezés - Közszolgálat - Megsemmisítés iránti kereset - Megerősítő aktus - Elfogadhatóság. # T-12/08 P. sz. ügy

AZ ELSŐFOKÚ BÍRÓSÁG ÍTÉLETE (fellebbezési tanács)
      2009. május 6.
      T‑12/08. P. sz. ügy
      M
      kontra
      Európai Gyógyszerügynökség (EMEA)
      „Fellebbezés – Közszolgálat – Ideiglenes alkalmazottak – Rokkantság – A rokkantsági bizottság összehívására vonatkozó első kérelmet elutasító határozat felülvizsgálata iránti kérelem – Megsemmisítés iránti kereset – Nem megtámadható aktus – Megerősítő aktus – Új és lényeges körülmények – Elfogadhatóság – Szerződésen kívüli felelősség – Nem vagyoni kár”
      Tárgy: Az Európai Unió Közszolgálati Törvényszékének (első tanács) az F‑23/07. sz., M kontra EMEA ügyben 2007. október 19‑én hozott
         végzése (az EBHT‑ban még nem tették közzé) ellen benyújtott és e végzés hatályon kívül helyezésére irányuló fellebbezés.
      
      Határozat: Az Elsőfokú Bíróság az Európai Unió Közszolgálati Törvényszékének (első tanács) az F‑23/07. sz., M kontra EMEA ügyben 2007.
         október 19‑én hozott végzését (az EBHT‑ban még nem tették közzé) hatályon kívül helyezi. Az Elsőfokú Bíróság az Európai Gyógyszerügynökség
         2006. október 25‑i határozatát az M 2006. augusztus 8‑i, rokkantsági bizottság összehívása iránti kérelmét elutasító részében
         megsemmisíti. Az Elsőfokú Bíróság kötelezi az Európai Gyógyszerügynökséget a fellebbező részére 3000 euró kártérítés megfizetésére.
         Az Elsőfokú Bíróság a fellebbezést ezt meghaladó részében elutasítja. Az Elsőfokú Bíróság az Európai Gyógyszerügynökséget
         kötelezi a Közszolgálati Törvényszék előtti eljárás és a jelen eljárás költségeinek viselésére.
      
      Összefoglaló
      Tisztviselők – Rokkantság – Ideiglenes alkalmazottak – Rokkantsági eljárás megindítását megtagadó határozat felülvizsgálata
            iránti kérelem – Első kérelme elutasítását követően az érdekelt betegszabadságának nem elhanyagolható meghosszabbítása – A
            felülvizsgálatot és az eljárás megindítását igazoló új tény
      (Az egyéb alkalmazottakra vonatkozó alkalmazási feltételek, 33. cikk)
      Abban az esetben, ha az ideiglenes alkalmazott felülvizsgálati kérelmet nyújt be a munkaszerződések megkötésére jogosult hatóság
         azon határozatával szemben, amely elutasította az említett alkalmazott első, rokkantsági bizottság összehívása iránti kérelmét,
         az említett hatóság köteles elvégezni e határozat felülvizsgálatát, feltéve hogy az új kérelem új és lényeges körülményeken
         alapul, és el kell fogadnia e kérelmet, ha az említett körülmények fényében, az e hatóság rendelkezésére álló objektív és
         nem vitatott tények alapján lehetetlen kizárni, hogy az egyéb alkalmazottakra vonatkozó alkalmazási feltételek 33. cikkében
         szereplő érdemi feltételek teljesültek.
      
      A munkaszerződések megkötésére jogosult hatóság nem csak abban az esetben köteles elvégezni a felülvizsgálatot, amikor az
         érintett ideiglenes alkalmazott egészségi állapota eltér attól, amiről e hatóságnak a felülvizsgálni kért határozat meghozatalakor
         tudomása volt, vagy amikor az említett alkalmazott munkaképtelensége más betegségből ered, mint amit ugyanebben a határozatban
         megállapítottak és figyelembe vettek. Nem zárható ugyanis ki, hogy bizonyos új körülmények – még ha nem is bizonyítják az
         érintett ideiglenes alkalmazott eltérő egészségi állapotát – lényegesen megváltoztathatják azon körülményeket, amelyek a rokkantsági
         bizottság összehívását megtagadó korábbi határozat meghozatalakor fennálltak, és ebből következően az említett határozat felülvizsgálatát
         igénylő új és lényeges körülményeknek minősülhetnek.
      
      Ilyen ténynek minősül többek között a rokkantsági bizottság összehívása iránti első kérelem elutasítását követően az érdekelt
         betegszabadságának nem elhanyagolható időtartamra történő meghosszabbítása, még akkor is, ha ezen újabb betegszabadságot ugyanaz
         a betegség indokolja, mint amelyet az első kérelem elutasításakor figyelembe vettek. Ugyanis noha elképzelhető, hogy az érintett
         intézmény arra a megállapításra jut, hogy az ideiglenes alkalmazottnak a betegsége miatt a munkahelyétől való távolmaradása
         nem igazolja a rokkantsági bizottság összehívását, ha az említett intézménynek objektív és nem vitatott tények állnak rendelkezésére
         annak alátámasztására, hogy a szóban forgó alkalmazott a közeljövőben nem lesz képes ismét ellátni feladatait, ez nem változtat
         azon, hogy e személy betegszabadságának nem elhanyagolható időtartamra történő meghosszabbítása vitathatatlanul olyan komoly
         tényező, amely kétséget ébreszthet a munka felvételének kilátásait illetően, ezáltal megkérdőjelezi a rokkantsági bizottságnak
         az ő esetében való összehívása kezdeti elutasításának megalapozottságát.
      
      (lásd az 59. és 63–66. pontot)